Cantata BWV 73
HERR, WIE DU WILLT, SO SCHICKS MIT MIR
Dominica III Post Epiphanias
Estrenada: 23 de gener de 1724
Text: Anònim, basat en un himne de Kaspar Bienemann (1582) i una coral de Ludwig Helmbold (1563)
1. CORAL & RECITATIU (Tenor, Baix, Soprano)
Senyor, fes de mi, el què en vulguis 
En la vida i en la mort!
Tenor
Ah, Ai las! 
Fins quan caldrà que sofreixi!
La meva vida és com l’ase dels cops,
Car, la misèria i els maltrets
M’han de turmentar mentre visqui,
I seguiran fins la mort les meves desgràcies.
Només Tu ets la meu anhel,
Senyor no deixis que em perdi!
Baix
Tu ets el meu Salvador, empar i refugi,
Tu comptes les llàgrimes dels afeixugats
I fas que la seva esperança no s’esberli
Com una canya trencadissa.
I ja que m’has preferit a mi
Diguem, doncs, paraules de conhort i joia! 
Si més no serva’m en la teva Gràcia
Però que es faci com tu vulguis, dóna’m paciència,
Perquè, el  què tu vols és el millor. 
Soprano
El teu voler, en efecte, és com un llibre tancat,
Del que la saviesa dels homes no en sap res;
La bona sort ens sembla, de vegades, una desventura,
Un càstig, un flagell despietat.
El repòs, al que ens has destinat
Amb el somni de la mort
és com l’avantsala de l’infern.
Però, que el teu Esperit ens alliberi de l’error
I ens faci veure que el teu voler per a nosaltres és bo. 
Senyor, com tu vulguis!
***
2. ÀRIA (Tenor)
Ah, fes entrar al meu cor
El teu Esperit Gloriós!
Sovint l’alegria i l’esperança
Trasbalsen la meva ànima malalta
I tinc por.
***
3. RECITATIU (Baix)
Ah! la nostra voluntat com s’erra,
ara valenta, ara descoratjada,
no vol ni sentir parlar de la mort.
Només aquell cristià que coneix l’Esperit Diví
Sap com fer-se a la voluntat de Déu
I diu:
***
4. ÀRIA (Baix)
Senyor, si és el teu voler,
Que em burxi el flagell de la mort,
Fins l’últim bleix del meu cor,
Si és que el meu clam no val res.
Senyor, si és el teu voler,
Fes que el meu infeliç cos
Sigui un puny de cendra i pols,
Ganyota del vici infest.
Senyor, si és el teu voler,
Quan campanegin ma mort
Oiré el seu toc, com si res:
Puix serà el fi dels meus plors,
Senyor, si és el teu voler.
***
5. CORAL
Aquesta és la voluntat del Pare,
Aquell qui ens ha creat;
El seu Fill ens dóna a balquena
Compadiment i bonesa;
I l’Esperit Sant Déu
Que ens condueix a la Fe
I ens mena al regne del Cel.
Per ells, glòria, honor i lloança!
Traduïda per Antoni Sàbat i Aguilera.
CataBach.com
La pàgina en català de JS Bach